Мыхьэнэ зиIэхэр
«Урысейм и щэнхабзэр (2012 — 2018)» федеральнэ программэм теухуауэ» Урысей Федерацэм и Правительствэм къищта унафэм ипкъ иткIэ, Печатымрэ хъыбарегъащIэ IуэхущIапIэхэмкIэ федеральнэ агентствэм (Роспечать) лъэIу тхылъхэр къаIех, жылагъуэм дежкIэ мыхьэнэ зиIэ тхылъхэр къыдагъэкIынухэм хагъэхьэн икIи ахэр дунейм къытехьэн папщIэ текIуэдэну ахъшэр федеральнэ мылъкум къыхэкIыу ящIын мурадкIэ. КъыдагъэкIыну «зи насып къихьынухэр» нобэрей псэукIэ-щыIэкIэм пыщIа гугъуехьхэр тэмэму къэзыгъэлъагъуэмрэ цIыхум и гупсысэм зезыгъэужьымрэщ.
Иджы япэу апхуэдэ гулъытэ игъуэтащ Котляровхэ Мариерэ Викторрэ я IэдакъэщIэкIхэм — «Кавказ» серием и къыкIэлъыкIуэ тхылъитIым. Фигу къэдгъэкIыжынщи, ипэкIэ дунейм къытехьащ абы щыщхэу «Географические объекты и названия», «История, народы, обычаи», «Европейские дневники XIII-XVIII веков», «Адаты горских народов», «Культуры, легенды, предания», «Племена, нравы, язык», «Край гордой красоты», «Законы и обычаи», «Музей мировой истории», «Народы. Истории завоевания», «Женское пространство», «Нарты» жыхуиIэхэр. Иджы абыхэм къахэхъуэнущ томитI хъу «В плену у горцев» тхылъыр.
Налшык къалэм дэт тхылътедзапIэ цIыкIум (цIыху и 6-щ щылажьэр зэрыхъур) и ехъулIэныгъэхэр нэрылъагъущ. Урысейми хамэ къэралхэми къыщацIыхуащ абы и лэжьыгъэхэр. Милан щекIуэкIа тхылъ гъэлъэгъуэныгъэм утыку къыщрахьащ Котляровхэ Мариерэ Викторрэ я IуэхущIапIэм къыщыдэкIа тхылъхэр, мы гъэм и бжьыхьэм ахэр Белград яшэнущ. Илъэсищ хъуауэ а цIыху гуащIафIэхэм я сурэт альбомхэмрэ «Кавказ» серием щыщ тхылъхэмрэ Урысейм щынэхъыфIхэм хабжэ, АСКИ-м иригъэкIуэкI «Илъэсым и тхылъ нэхъыфI» зэхьэзэхуэм и «Урысейм и щIыналъэхэм зегъэужьыным хэлъхьэныгъэ хуэзыщI тхылъ нэхъыфI» Iыхьэм щытокIуэ.
КъБР-м и Iэтащхьэмрэ Правительствэмрэ я пресс-IуэхущIапIэ.
